Ing. **Štefan Svitek ml.** (\* 20. november 1966, Gelnica) je slovenský bývalý basketbalista a reprezentant Československa v basketbale, v súčasnosti basketbalový tréner. V roku 2023 pôsobil ako tréner v tíme maďarskej ženskej extraligy, DVTK Miskolc. Je dvojnásobný účastník ME v basketbale mužov ako hráč a ME v basketbale žien ako tréner.

Ako hráč zažil Svitek dlhoročnú legionársku kariéru v Nemecku, Rakúsku či Maďarsku. Je majstrom Slovenska zo sezóny 2006/07 so Sláviou TU Košice, vicemajster Nemecka aj Slovenska a víťaz poháru Nemecka aj Rakúska. Ako tréner je dvojnásobný majster Poľska s Krakovom (2014 a 2015) a štvornásobný majster Slovenska s klubom Good Angels Košice (2008 – 2011). V roku 2003 bol vyhlásený za slovenského basketbalistu roka, v rokoch 2012 a 2013 za slovenského trénera roka.

Životopis
---------

### Mladosť a basketbalové začiatky

Štefan Svitek sa narodil v roku 1966 v Gelnici, celé následné detstvo však prežil v Košiciach. Jeho otec Štefan Svitek st. bol tiež bývalý basketbalista, hrávajúci za VSS Košice, neskôr tréner a pedagóg na Vysokej škole technickej. Z otcovej strany má Svitek predkov z Maďarska z okolia Szekszárdu, priezvisko si kedysi písali *Szvitek*, doma sa zhovárali bežne aj po maďarsky a vďaka mame aj po nemecky. Svitek ml. začal ako dieťa chodiť na basketbal v hale Boženka, neskôr navštevoval basketbalovú triedu na Základnej škole Tomášikova. V basketbale začínal na pozícii rozohrávača, neskôr väčšinu kariéry hral krídlo, na sklonku kariéry tiež pivota. Jeho materským klubom bol tím Slávia VŠT Košice, kde aktívnu kariéru začal aj skončil. V roku 1988 získal Svitek titul banského inžiniera na Fakulte baníctva Vysokej školy technickej v Košiciach.

V československej basketbalovej lige hral od roku 1986. V sezóne 1986/87 pôsobil na hosťovaní v Chemosvite Svit, s ktorým skončil na 4. mieste v 1. lige. Následne prestúpil do Slávie VŠT Košice, kde odohral sezónu 1987/88 v 2. lige. Napriek tomu, že bol hráčom 2. ligy, bol v sezóne 1987/88 kuriózne zaradený do All Stars najlepšej päťky československej ligy s ďalšími Slovákmi Otom Matickým, Richardom Petruškom a Jozefom Michalkom a Čechom Josefom Jelínkom. Sezónu 1988/89 hral s VŠT Košice opätovne v 1. lige, Slávia v nej dosiahla 10. miesto. Poslednú federálnu sezónu strávil Svitek na vojenčine v českom celku Rudá hvězda Pardubice, s ktorým sa v ročníku 1989/90 umiestnil na 8. mieste v 1. lige. Celkovo je skrze svoje pôsobenie v 1. čs. lige na 146. mieste tabuľky strelcov československej ligy s celkovým počtom 2 053 bodov. 

### Legionárske pôsobenie (1991 – 2001)

V roku 1990 získal ponuku na legionárske pôsobenie v nemeckom bundesligovom celku BC Stuttgart/Ludwigsburg, nakoniec však zakotvil v druholigovom tíme SG FT/MTV Braunschweig v Braunschweigu. Hneď v sezóne 1990/91 Svitek s Braunschweigom postúpil do Bundesligy a zároveň sa tím prebojoval až do finále Nemeckého pohára ako jediný druholigový klub v histórii, kde prehral s favorizovaným Leverkusenom. Od roku 1991 hral Svitek basketbalovú Bundesligu desať rokov. V nemeckej Bundeslige bol vicemajstrom Nemecka v sezóne 1993/94, má dve tretie miesta (1997, 1998) a je víťazom Nemeckého poháru v roku 1994. Postupne Štefan Svitek hral za kluby SG Braunschweig (1990-1993), SSV Brandt Hagen (1993-1996), TTL uniVersa Bamberg (1996-1998) a SSV Ratiopharm Ulm (1998-2000). V poslednej svojej nemeckej sezóne 2000/01 prestúpil do druholigového klubu DJK Falke Nürnberg. Klub mal bundesligové ambície, no nenapĺňal ich. Keďže sa na Sviteka znášala nespokojnosť so slabou výkonnosťou Norimbergu, v decembri 2000 z klubu odišiel. Následne prestúpil do rakúskeho Arkadia Traiskirchen Lions, kde jeho spoluhráčom bol tiež Oto Matický a dohral tu sezónu 2000/01. S Traiskirchenom skončil v rakúskej bundeslige až na šiestom mieste, vyhral však Rakúsky pohár v roku 2001.

### Záver hráčskej kariéry (2001 – 2008)

Po návrate na Slovensko v roku 2001 prestúpil do klubu BK E.S.O. Lučenec, za ktorý hral v slovenskej basketbalovej extralige. S Lučencom získal titul vicemajstrov Slovenska v sezóne 2001/02. V ďalšej sezóne za Lučenec, 2002/03, skončil klub na treťžom mieste extraligy. V roku 2003 sa vrátil do svojho materského klubu Slávia TU Košice, kde odohral štyri sezóny. So Sláviou skončil v sezóne 2003/04 na 7. mieste, v sezóne 2004/05 na 5. mieste, v sezóne 2005/06 na 3. mieste a najväčší úspech dosiahol v poslednej sezóne v klube, kedy v ročníku 2006/07 ako kapitán Technikov vyhral extraligu a stal sa majstrom Slovenska. Posledné hráčske pôsobenie Sviteka bolo v sezóne 2007/08, kedy hral maďarskú extraligu za tím Salgótarjáni KSE.

### Reprezentačná kariéra (1984 – 1992)

Ako junior hral Svitek za ČSSR na ME juniorov vo Švédsku v roku 1984, kde Čechoslováci obsadili 6. miesto. Svitek v 7 zápasoch zaznamenal 31 bodov. Za reprezentačné družstvo Československa mužov odohral v rokoch 1986 – 1992 spolu 187 zápasov, z toho na svetových a európskych súťažiach (v kvalifikácii na Olympijské hry a Mistrovství Evropy) celkom 20 zápasov, v ktorých zaznamenal 150 bodov. Ako hráč Československa bol účastníkom na ME v roku 1987 (Atény, Grécko, 8. miesto), kde v 8 zápasoch zaznamenal 28 bodov. Rovnako tak aj v roku 1991 (Rím, Taliansko, 6. miesto), kde v troch zápasoch skóroval 27 bodov. Hral tiež v kvalifikácii na Olympijské hry 1992 v Španielsku, kde ČSFR skončilo šieste spomedzi 25 tímov a nekvalifikovalo sa na OH. Po vzniku Slovenska napriek stabilnej dlhoročnej forme v nemeckej Bundeslige Svitek nebol do slovenskej reprezentácie nikdy povolaný.

### Trénerské pôsobenie (2006 – súčasnosť)

V roku 2006 sa ešte ako aktívny hráč za Sláviu TU stal asistentom trénera Vladimíra Karnaya pri ženskom extraligovom klube K Cero V.O.D.S. Košice, hrajúcom tiež Euroligu. 
Od roku 2007, resp. od januára 2008, pôsobil v Košiciach ako hlavný tréner štyri a pol sezóny. S Košicami vyhral majstrovský titul aj Slovenský pohár ako double v štyroch sezónach po sebe – v sezónach 2007/08, 2008/09, 2009/10 a 2010/11. Košice pravidelne hrávali tiež Euroligu. Za najväčší úspech trénerskej éry s Good Angels Košice Svitek pokladá postup do štvrťfinále Euroligy v roku 2010, kde Anjelky prehrali s favorizovaným UMMC Jekaterinburg. S Košicami Svitek ešte vyhral aj piaty Slovenský pohár v sezóne 2011/12, pri klube však extraligovú sezónu nedokončil a v januári 2012 ukončil zmluvu.

Svitek pôsobil v roku 2012 ako tréner ženskej reprezentácie Maďarska. V tejto funkcii skončil v októbri 2012. 
V sezóne 2012/13 viedol Svitek ďalší slovenský basketbalový klub – MBK Ružomberok, s ktorým skončil v extralige na druhom mieste. V Eurocupe sa dostal v roku 2013 s Ružomberkom do semifinále. V rokoch 2012 a 2013 bol vyhlásený za najlepšieho slovenského trénera roku.

Od roku 2013 sa Svitek ako tréner presunul do Poľska. Od leta 2013 trénoval poľský extraligový ženský tím, TS Wisła Can-Pack Kraków. S Wislou Kraków získal v sezóne 2013/14 double – zvíťazil v extralige a vyhral aj Poľský pohár. Tento úspech zopakoval aj o rok na to v sezóne 2014/15. 

V roku 2015 sa dohodol na návrate k maďarskej ženskej reprezentácii. S maďarskou reprezentáciou sa prebojoval na ME 2017, kde tím skončil na 12. mieste. Napriek spokojnosti sa rozhodol v roku 2017 nepredĺžiť kontrakt z osobných dôvodov a pre ponuku z českej reprezentácie. V sezóne 2015/16 bol súbežne hlavným trénerom mužského klubu KB Košice, kontrakt s ním ale klub rozviazal v januári 2016. 2. novembra 2016 sa stal po neúspechoch Vadima Czeczura hlavným trénerom poľského extraligového klubu CCC Polkowice. V Polkowiciach však nevydržal ani mesiac a 22. novembra 2016 po deviatom kole sa po neuspokojivých výsledkoch tímu rozhodol Svitek sám odstúpiť. V sezóne 2016/17 potom pôsobil ako inštruktor pri klube DVTK Miskolc.

V septembri 2017 sa stal hlavným trénerom českej ženskej reprezentácie. Zároveň v sezóne 2017/18 trénoval maďarský klub Aluinvent DVTK Miskolc, hrajúci v maďarskej extralige a v Eurocupe. Po sezóne Svitek skončil v Miškovci a vrátil sa do Poľska, kde v ženskej extralige trénoval od leta 2018 klub Energa Toruń.  S Toruńou skončil po základnej časti sezóny 2018/19 na druhom mieste, no následne Energa vo štvrťfinále play-off podľahla Gorzówu Wielkopolskemu a umiestnila sa na 5. mieste.

Na ME v basketbale žien 2019 pôsobil pri českom tíme ako asistent Ivana Beneša. Svitek ostal v Poľsku aj v sezóne 2019/20, keď sa vrátil do Wisly Kraków. V sezóne ovplyvnenej pandémiou koronavírusu skončil tím z Krakova po predčasnom ukončení súťaže na 7. mieste.

V júni 2021 sa stal Svitek trénerom slovenského mužského extraligového tímu Spišskí Rytieri, keď nahradil Tea Hojča. So Spišskou Novou Vsou získal druhé miesto na Federálnom pohári v septembri 2021. Rytieri v play-off extraligy prehrali v semifinále s Levicami a skončili na 4. mieste.

V sezóne 2022/23 pôsobil Svitek v tíme Aluinvent DVTK Miskolc ako hlavný tréner kádra mladých žien do 23 rokov, pôsobiaceho v maďarskej druhej lige.

Osobný život
------------

Svitek je ženatý, s manželkou Gabrielou, rod. Longauerovou, majú syna Marca (\* 1997), ktorý sa tiež venoval basketbalu, a dcéru Sophie (\* 2001). Má tiež nemecké občianstvo. Hovorí okrem slovenčiny po maďarsky, nemecky, anglicky a rusky.

Basketbalové pôsobiská
----------------------

### Hráčska klubová kariéra

* 1986 – 1987 Chemosvit Svit – 1. liga, 4. miesto
* 1987 – 1988 Slávia VŠT Košice – 2. liga
* 1988 – 1989 Slávia VŠT Košice – 1. liga, 10. miesto
* 1989 – 1990 RH Pardubice – 1. liga, 8. miesto
* 1990 – 1991 SG FT/MTV Braunschweig - 2. liga, 1. miesto – postup do Bundesligy do ďalšej sezóny; finále Nemeckého pohára proti Leverkusenu, v ňom 2. miesto (1991), 3. najlepší strelec Bundesligy s priemerom 20 bodov na zápas
* 1991 – 1992 SG FT/MTV Braunschweig – Bundesliga, 6. miesto v skupine Nord; FIBA European Cup (2 zápasy) - 1. kolo prehra s VEF Riga
* 1992 – 1993 SG FT/MTV Braunschweig – Bundesliga, 4. miesto v skupine Nord, štvrťfinále play-off
* 1993 – 1994 Brandt Hagen – Bundesliga, 2. miesto v skupine Nord, finále play off (2. miesto); víťaz Nemeckého pohára (1994) ; Pohár Saportu (4 zápasy) - 3. kolo prehra s BK Levski Sofia
* 1994 – 1995 Brandt Hagen – Bundesliga, 3. miesto v skupine Nord, semifinále play-off (3. miesto); Pohár Saportu (2 zápasy) - 2. kolo prehra s Basket Kyjev
* 1995 – 1996 Brandt Hagen – Bundesliga, 6. miesto v základnej časti, štvrťfinále play-off; FIBA Pohár Korač (2 zápasy) - 1. kolo prehra s KK Vojvodina Novi Sad
* 1996 – 1997 TTL uniVersa Bamberg – 6. miesto v základnej časti, semifinále play-off (3. miesto); Koračov pohár (6 zápasov) - 4. miesto v skupine D
* 1997 – 1998 TTL uniVersa Bamberg – Bundesliga, 3. miesto v základnej časti, semifinále play-off (3. miesto); Koračov pohár (8 zápasov) - víťaz skupiny F, prehra v 1/16 s AS Papágou Atény
* 1998 – 1999 SSV Ratiopharm Ulm 1846 – Bundesliga, 10. miesto v základnej časti, štvrťfinále play-off (27 zápasov, 291 bodov); Pohár Saportu (12 zápasov) - 2. miesto v skupine G, v 1/16 prehra s Tofas SK Bursa
* 1999 – 2000 SSV Ratiopharm Ulm 1846 – Bundesliga, 13. miesto (25 zápasov, 215 bodov), 13. miesto (2000); Koračov pohár (2 zápasy) - 1. kolo prehra s Äänekosken Huima
* 2000 – 2001 (do decembra 2000) DJK Falke Nürnberg – 2. liga, 10. miesto
* 2000 – 2001 Arkadia Traiskirchen Lions – Bundesliga, 6. miesto, víťaz Rakúskeho pohára (2001)
* 2001 – 2002 BK E.S.O. Lučenec – extraliga, 3. miesto
* 2002 – 2003 BK E.S.O. Lučenec – extraliga, 2. miesto; FIBA Europe Regional Challenge Cup, Konferencia Sever - 2. v skupine C, štvrťfinále prehra s Kaposvári Klíma-Vill KK
* 2003 – 2004 Slávia TU Košice – extraliga, 8. miesto v základnej časti, 7. miesto v play-off
* 2004 – 2005 Slávia TU Košice – extraliga, 3. miesto v základnej časti, 5. miesto v play-off
* 2005 – 2006 Slávia TU Košice – extraliga, 5. miesto v základnej časti, 3. miesto v play-off
* 2006 – 2007 Slávia TU Košice – extraliga, 1. miesto v základnej časti, majster Slovenska

Trénerská kariéra
-----------------

* 2007 – 2012 (február): Good Angels Košice (ženy)
* 2012: reprezentácia Maďarska (ženy)
* 2012 – 2013: MBK Ružomberok (ženy)
* 2013 – 2015: Wisła Can-Pack Kraków (ženy)
* 2015 – 2017: reprezentácia Maďarska (ženy)
* 2015 – 2016: KB Košice (muži)
* 2016 (november): CCC Polkowice (ženy)
* 2016 – 2017: DVTK Miskolc (ženy)
* 2017 – 2022: reprezentácia Česka (ženy)
* 2017 – 2018: DVTK Miskolc (ženy)
* 2018 – 2019: Katarzynki Toruń (ženy)
* 2019 – 2020: Wisła Can-Pack Krakov (ženy)
* 2021 – 2022: Spišskí Rytieri (muži)
* 2022 – 2023: DVTK Miskolc (ženy U23)

Úspechy a ocenenia
------------------

### Ako hráč

Klubové
* Majster Slovenska: 1. miesto (2007); 2. miesto (2003); 3. miesto (2002, 2006)
* Nemecká Bundesliga: 2. miesto (1994); 3. miesto (1997, 1998)
* Nemecký pohár v basketbale mužov: víťaz (1994)
* Rakúsky pohár v basketbale mužov: víťaz (2001)

Individuálne
* Slovenský basketbalista roka (2003)

Reprezentačné
* ME v basketbale mužov (1987 – 8. miesto, 1991 – 6. miesto)
* ME v basketbale mužov do 18 rokov (1984 – 6. miesto)
* Olympijská kvalifikácia (1992)

### Ako tréner

Klubové
* Poľská extraliga: 2x majster (2014, 2015)
* Slovenská extraliga: 4x majster (2008, 2009, 2010, 2011); 1x vicemajster (2013)
* Poľský pohár (2014, 2015)
* Slovenský pohár: 5x víťaz (2008, 2009, 2010, 2011, 2012); 1x 2. miesto (2013)

Individuálne
* Slovenský tréner roka (2012, 2013 – za roky 2011, resp. 2012)
* Tréner roka poľskej extraligy (2014)
* Tréner roka slovenskej extraligy (2009 – 2013)

Reprezentačné
* Majstrovstvá Európy v basketbale žien (2015: 12. miesto, 2017 – 12. miesto)

Referencie
----------

1. 1 2 3 4   *Svitek, Štefan* [online]. dvtk.eu, 2017-06-12, [cit. 2024-02-21]. Dostupné online.
2. 1 2 3 4 5 6 7 8 9  MATIA, Bohuš. Štefan Svitek, jeden z posledných velikánov košického basketbalu, nemá oranžovej lopty stále dosť. *Korzár* (Košice: Petit Press), 2007-01-12. Dostupné online [cit. 2024-02-21].
3. 1 2 3 4 5 6 7 8  GROSMANN, Tomáš. *Štefan Svitek: Vyznamenanie aj pre Košice, ktoré mi dali šancu* [online]. old.goodangelskosice.eu, [cit. 2024-02-21]. Dostupné online.
4. 1 2  Ing. Pavel Šimák: Historie československého basketbalu v číslech (1932-1985), Basketbalový svaz ÚV ČSTV, máj 1985, II. část (1985-1992), Česká a slovenská basketbalová federace, marec 1993
5. ↑  Juraj Gacík: Kronika československého a slovenského basketbalu (1919-1993), (1993-2000), vydané 2000, 1. vyd, slovensky, BADEM, Žilina, 943 strán
6. ↑   Tréner Svitek skončil pri maďarskej reprezentácii. *SITA Webnoviny* (Bratislava: SITA Slovenská tlačová agentúra), 2012-10-13. Dostupné online [cit. 2024-02-20].
7. 1 2  TASR. Spišských Rytierov povedie za obhajobou titulu Štefan Svitek. *teraz.sk* (Bratislava: TASR), 2021-06-25. Dostupné online [cit. 2024-02-21].
8. 1 2 3   České basketbalistky povede Slovák Svitek, Beneš bude asistentem. *iDNES.cz* (Praha: MAFRA), 2017-09-18. Dostupné online [cit. 2024-02-21].
9. 1 2  nemzetisport.hu. *Női kosár: új kapitányt kell keresni a válogatott élére* [online]. nemzetisport.hu, 2017-08-08, [cit. 2024-02-21]. Dostupné online.
10. ↑  ŠPACAI, Marián. Svitek skončil na lavičke basketbalistov Košíc. *SME* (Bratislava: Petit Press), 2016-01-14. Dostupné online [cit. 2024-02-20]. ISSN 1335-4418.
11. ↑   *CCC Polkowice hire coach Stefan Svitek, ex Kosice*. eurobasket.com, 2016-11-04, [cit. 2024-02-21]. (po anglicky)
12. ↑   *Round-up: Svitek can’t stop the rot at CCC Polkowice - EuroLeague Women 2017* [online]. fiba.basketball, [cit. 2024-02-21]. Dostupné online.
13. ↑  Sportowefakty. *Kolejne zmiany w Polkowicach. Stefan Svitek nie jest już trenerem zespołu!* [online]. sportowefakty.wp.pl, 2016-11-28, [cit. 2024-02-21]. Dostupné online.
14. ↑   Štefan Svitek novým trénerom Energy Toruň. *Aktuality.sk* (Bratislava: Ringier Axel Springer Slovakia), 2018-08-03. Dostupné online [cit. 2024-02-21].
15. ↑   *Trener Energi Toruń Stefan Svitek: Moja drużyna zagrała najgorszy mecz w sezonie* [online]. radiopik.pl, [cit. 2024-02-21]. Dostupné online.
16. ↑  TASR. Tretí ročník Federálneho pohára s najlepšími tímami Slovenska a Česka. *SME* (Bratislava: Petit Press), 2023-06-27. Dostupné online [cit. 2024-02-21]. ISSN 1335-4418.
17. 1 2  Eurobasket. *ALUINVENT DVTK MISKOLC U23* [online]. basketball.eurobasket.com, [cit. 2024-02-21]. Dostupné online.
18. ↑  Eurobasket. *STEFAN SVITEK basketball profile* [online]. basketball.eurobasket.com, [cit. 2024-02-21]. Dostupné online.
19. ↑  FOTTA, Patrik. Alfa leva strieda odborník búrlivák. Svitek: Nie je jednoduché zmeniť sa. *SME* (Bratislava: Petit Press), 2021-06-26. Dostupné online [cit. 2024-02-20]. ISSN 1335-4418.
20. ↑   Kapitán basketbalových technikov Štefan Svitek: "Líder ligy musí rátať s tým, že od neho budú chcieť iba tie najvyššie méty". *Korzár* (Košice: Petit Press), 2007-04-06. Dostupné online [cit. 2024-02-20].
21. ↑  SME.sk. Najlepší Svitek a Žirková. *SME* (Bratislava: Petit Press), 2003-12-29. Dostupné online [cit. 2024-02-20]. ISSN 1335-4418.